Seistar Holding

Seistar Holding, tidligere Seivåg, er et norsk rederi stiftet i 1999. Seistar utfører transport av smolt og slaktefisk. Rederiet arbeider også med sortering og telling av laks og ørret i tillegg til behandling mot lakselus. Skipene opererer hovedsakelig i Norge. Lerøy Seafood Group eier 50 % av rederiet.

Virksomhet 
Seistar Holding eier og drifter seks skip pr. 2022. Rederiet frakter slaktefisk mellom fiskeoppdrett og slakteri, og mellom forskjellige lokaliteter (oppdrett). Noen av skipene utfører også smolttransport. Rederiet eier to bløggebåter, som bløgger fisken før den leveres til slakteri. Seistar Holding opererer også seks skip for Br Bakke. Seistar Holding er morselskap for Seigrunn AS, Seivåg Shipping AS og Mowi Star AS.

Historie 
I 1995 ble Seihav AS stiftet av Hans Bakke. I 1999 ble Seistar Holding AS stiftet, under navnet Seivåg AS. Sjøtroll eide 50 % og Seihav eide 50 % av Seistar Holding. Samme år, bygget rederiet tråleren MS «Båtsfjord» om til verdens største brønnbåt, MS «Seivåg», som tre år senere ble solgt til Chile.

I 2013 solgte Aqua Star AS, Mowi Star AS og Harald Johan Njåstad sine aksjer i Seistar Holding AS til Seihav AS. Etter dette eide Seihav AS 95,35 % av Seistar Holding. Seistar Holding eide etter dette aksjeselskapene Seigrunn, Seivåg Shipping og Mowi Star. Våren 2015 kjøpte Lerøy Seafood Group 50 % av aksjene i Seistar Holding.

I 2017 hadde Seistar Holding fire skip og 70 ansatte. I juni samme år uttalte Tore Bakke at mellom 12 til 14 % av laksen som ble produsert i Norge gikk gjennom ett av Seistar Holding sine fartøy.

Første halvår av 2018 var det lav etterspørsel etter laksetransport og avlusning. Kaldt vær på vinteren og våren var blant grunnene til lavere produksjon i havbruk. Behovet for brønnbåter økte neste halvår. Sølvtrans, Rostein og Seistar Holding fikk problemer med å utføre alle oppdragene de fikk fra fiskeoppdrettere, på grunn av for lite båter i forhold til mengden oppdrag.

Seistar Holding har samarbeidet med de to selskapene Heimli Ship Design og Fitjar Mekaniske Verksted for å utvikle og bygge brønnbåten MS «Seihav» og bløggebåten MS «Seihaust». Heimli Ship Design og FMV utviklet designtyper under navnet HeimliFMV design. MS «Seihav» tilhører serien HFMV LFC4000, og MS «Seihaust» tilhører HeimliFMV P50-600 designet. MS «Seihav» ble for øvrig verdens største brønnbåt i 2016. Størrelsen blir målt i skipets lasteevne. MS «Seihav» har lastekapasitet på rundt 4000 m3, i underkant av 550 tonn fisk.

I 2021 hadde selskapet den 2. høyeste omsetningen i Austevoll kommune, i bransjen hovedkontortjenester. Seistar Holding var nummer 56 med høyest omsetning i Vestland. I Norge lå rederiet på 506. plass.

Flåte

Flåte for Br Bakke 

Seistar Holding drifter seks servicefartøy for Br Bakke AS.

Økonomi 

I 2021 hadde Seistar Holding driftsinntekter på rundt 11,5 millioner kroner. Dette tilsvarte en økning på 13,3 prosent fra 2020.

Referanser

Eksterne lenker 
 
 

 
Norske rederier
Selskaper etablert i 1999
Sjøfart i Vestland
Næringsliv i Austevoll
Artikler i sjøfart-prosjektet